দুষ্কৃতীদের গুলিতে মৃত্যু হল জনপ্রিয় ফুটবলারের!

ওয়েব ডেস্ক : দুষ্কৃতীদের গুলিতে মৃত্যু হল জনপ্রিয় ফুটবলার মারিও পিনেইদা-র (Mario Pineida)। ঘটনায় আরও একজনের মৃত্যু (Death) হয়েছে বলে খবর। সঙ্গে আহত হয়েছেন আরও একজন। ইকুয়েডরের (Ecuador) উত্তর গুয়াকিলের সামানেস এলাকায় এই ঘটনা ঘটেছে বলে খবর। এই ঘটনায় ব্যাপক চাঞ্চল্য ছড়িয়েছে।

জানা গিয়েছে, ইকুয়েডরের স্বরাষ্ট্র মন্ত্রক পিনেইদার মৃত্যুর বিষয়টি নিশ্চিত করলেও ঘটনার বিস্তারিত জানায়নি। বার্সেলোনা দে গুয়াকিল ক্লাব এক বিবৃতিতে জানিয়েছে, প্রিয় খেলোয়াড়ের অকাল প্রয়াণে ক্লাব ও সমর্থকরা গভীরভাবে শোকাহত। পিনেইদা তাঁর পেশাদার ফুটবল জীবন শুরু করেছিলেন ইন্ডিপেন্ডিয়েন্তে দেল ভায়ে (Barcelona de Guayaquil) ক্লাবে। ২০১০ থেকে ২০১৫ সাল পর্যন্ত সেখানে খেলেন তিনি। ২০১৬ সালে যোগ দেন গুয়াকিলের ঐতিহ্যবাহী ক্লাব বার্সেলোনা দে গুয়াকিলে। ক্লাবের হয়ে দু’বার লিগ শিরোপা জয় করেন। ২০২২ সালে ব্রাজিলের ফ্লুমিনেন্সে স্বল্প সময়ের জন্য খেলেছিলেন তিনি।

আরও খবর : নিয়ম লঙ্ঘন, AFC-র শাস্তির মুখে FC Goa ও AIFF!

প্রসঙ্গত, ইকুয়েডরে (Ecuador) হিংসার ঘটনা বেড়েই চলেছে। ইকুয়েডরিয়ান অবজারভেটরি অব অর্গানাইজড ক্রাইমের তথ্য অনুযায়ী, ২০২৫ সালে সে দেশে মৃত্যুর সংখ্যা ছাড়াতে পারে ৯ হাজার। ২০২৪ সালে এই সংখ্যা ছিল ৭ হাজার ৬৩। ২০২৩ সালে প্রাণ হারিয়েছিলেন ৮ হাজার ২৪৮ জন।

উল্লেখ্য, গত নভেম্বরে গুয়াকিলে এক মর্মান্তিক ঘটনায় ইন্ডিপেন্ডিয়েন্তে দেল ভায়ে ক্লাবের ১৬ বছরের এক কিশোর ফুটবলারের মৃত্যু হয়েছিল। এর দু’মাস আগে এক্সাপ্রোমো কোস্তার দুই খেলোয়াড় মাইকোল ভ্যালেন্সিয়া ও লেয়ান্দ্রো ইয়েপেজ এবং ‘২২ দে জুনিও’ ক্লাবের ফুটবলার জোনাথন গনসালেস গুলির আঘাতে প্রাণ হারিয়েছেন। তার পরেই আরও এক ফুটবলারের খুনের খবর সামনে এল।

দেখুন অন্য খবর :